חוק לתיקון דיני הבחירות לרשויות המקומיות והוראות שעה לעניין הבחירות הקרובות, התשפ"ד-2024
הצעת חוק ממשלתית, הכנסת ה-25
פורסם: ספר החוקים, חוברת 3155, עמ' 508, 2024-02-13T00:00:00+02:00
בשל המלחמה והצורך לבצע את ההתאמות והשינויים הנדרשים לקיום הבחירות לרשויות המקומיות בקרב חיילים במהלכה, נקבע כי כהוראת שעה לבחירות הקרובות, משך ההצבעה בקלפיות חיילים יוארך ויכול שיתקיים במהלך השבוע המסתיים במועד סיום ההצבעה בקלפיות רגילות. עם פקיעת הוראת השעה, יהיה ניתן לקיים את ההצבעה בקלפיות חיילים במשך 72 שעות המסתיימות במועד סיום ההצבעה בקלפיות רגילות. כמו כן, נקבע כהוראת שעה כי לא רק חייל חובה יוכל להיות בוועדת הקלפי, אלא גם חייל קבע עד דרגת רב סמל ראשון וחייל מילואים  עד דרגת רב סמל מתקדם.
בנוסף, נקבע כי בכל בית אבות בו מתגוררים לפחות 100 דיירים, תוצב קלפי אחת לפחות. כמו כן, נקבע כהוראת שעה כי בבחירות הקרובות, בשל חג הרמדאן, ברשויות בהן אף אחד מהמועמדים לא הגיע ל-40%, הבחירות החוזרות בין שני המועמדים המובילים יערכו בתוך 12 ימים במקום בתוך 14 ימים.